

KOHTUMÄÄRUS

|  |  |
| --- | --- |
| **Kohus**  | Harju Maakohus |
| **Kohtunik** | Priit Lember |
| **Määruse tegemise aeg ja koht**  | 27.06.2024, Tallinna kohtumaja |
| **Tsiviilasja number** | 2-24-6666 |
| **Tsiviilasi** | **Aster Metal OÜ pankrotiavaldus**  |
| **Menetlusosalised ja nende esindajad** | Võlgnik Aster Metal OÜ (registrikood 14086100, asukoht Hoidla tee 2, Tallinn), lepingulised esindajad vandeadvokaat Albert Linntam (e-post albert.linntam@sorainen.com) ja advokaat Polina Tšernjak (e-post polina.tsernjak@sorainen.com) Pankrotihaldur Kalev Mägi (OÜ Pankrotihalduribüroo Mägi & Partnerid, asukoht Purje tn 8/3, 11911Tallinn; e-post: kalev@pankrotiekspert.ee; telefon 50 36 854)  |
| **Menetluse liik** | kirjalik menetlus |

**RESOLUTSIOON**

1. **Rahuldada Aster Metal OÜ avaldus pankroti väljakuulutamiseks.**
2. **Kuulutada välja Aster Metal OÜ pankrot 27.06.2024 kell 13.00.**
3. **Nimetada Aster Metal OÜ pankrotihalduriks Kalev Mägi.**
4. **Määrata võlausaldajate esimese üldkoosoleku ajaks 15.07.2024 algusega kell 14.00 videosilla vahendusel aadressil https://meeting.video.rik.ee.** **Videokonverentsi ruumi ID ja PIN number edastatakse eraldi kirjaga haldurile. Ruumi ID ja PIN saamiseks pöörduda pankrotihalduri poole.**
5. **Pankrotimäärus kuulub viivitamatult täitmisele.**
6. **Võlausaldajad on kohustatud hiljemalt kahe kuu jooksul pankrotiteate väljaandes Ametlikud Teadaanded ilmumise päevast arvates teatama haldurile kõigist oma enne pankroti väljakuulutamist tekkinud nõuetest võlgniku vastu, sõltumata nõude tekkimise alusest ja nõude tähtajast. Tähtaegselt esitamata, kuid tunnustatud nõuded rahuldatakse viimases järgus.**
7. **Kõik isikud, kelle valduses on võlgnikule kuuluv vara või kellel on varalisi kohustusi võlgniku suhtes, on kohustatud selle kohta andma teavet pankrotihaldurile.**
8. **Võlgnikule võlgnetavate kohustuste täitmist võib vastu võtta üksnes pankrotihaldur.**
9. **Määrata ajutise pankrotihalduri tasuks 1 830 eurot (käibemaksuga).**
10. **Mõista Aster Metal OÜ-lt välja ajutise pankrotihalduri Kalev Mägi tasu
1 830 eurot. Tasu tuleb kanda OÜ Pankrotihalduribüroo Mägi & Partnerid arveldusarvele nr EE752200001120168326 Swedbank või muule pankrotihalduri osundatud kontole.**
11. **Määrus saata Tartu Maakohtu registriosakonnale.**
12. **Avaldada pankrotiteade väljaandes Ametlikud Teadaanded.**
13. **Pankrotimäärus kuulub viivitamatule täitmisele.**

**Edasikaebamise kord**

Käesoleva määruse resolutsiooni punktidele 1 ja 2 (pankrotimäärus), 9 ja 10 (menetluskulu) võib esitada Harju Maakohtu kaudu määruskaebuse Tallinna Ringkonnakohtule 15 päeva jooksul alates määruse kättesaamisest. Ülejäänud osas ei ole määrus edasikaevatav.

**Asjaolud ja ajutise pankrotihalduri seisukohad**

1. Võlgnik esitas 26.04.2024 kohtule pankrotiavalduse. Kohus võttis avalduse 02.05.2024 määrusega menetlusse ning nimetas ajutise pankrotihalduri.
2. Ajutine pankrotihaldur esitas 31.05.2024 aruande. Halduri hinnangul on Aster Metal OÜ püsivalt maksejõuetu. Halduri hinnangul hetkel võlgnik OÜ Aster Metal mingit majanduslikku- ega põhikirjajärgset tegevust ei arenda, kuna üürileping Maardu linnas Hoidla tee 2 seoses võlgnevusega lõpetatud ning alates aprillist 2024 arvelduskontol rahaliste vahendite laekumine puudub. Võlgniku poolt esitatud auditeerimata raamatupidamisbilansi seisuga 02.05.2024 oli kahjumi suuruseks 838 672 € ja omakapital on negatiivne miinus 731 659 €. OÜ Aster Metal maksevõime näitajad on nõrgad/ mitterahuldavad ja osaühingul on käibekapitali puudujääk. Esialgseil andmeil ei ole maksejõuetuse tekke põhjuseks kuriteo tunnustega tegu ega raske juhtimisviga, maksejõuetuse tekke põhjuseks on käibekapitali puudujääk seega muu asjaolu Pankrotiseaduse tähenduses. Kuna võlgniku teadaolevad kohustused on summas ca 1,1 miljonit eurot, millele võivad lisanduda intressid, viivised ja muud võimalikud kohustused ning võlgnikul olemasolev vara on sisuliselt debitoorne võlgnevus ja raskesti realiseeritavad tootmisseadmed on haldur arvamusel, et võlgnik on maksejõuetu ja see ei ole tema majanduslikust olukorrast tulenevalt ajutise iseloomuga. Ajutine haldur palub kuulutada välja Aster Metal OÜ pankrot ning nimetada tema pankrotihalduriks.
3. Kohtumääruse tegemise ajaks ei ole võlgnik oma seisukohta ajutise halduri aruandele esitanud.

**Kohtu põhjendused**

1. Kohus loeb pankrotiavalduse ja ajutise halduri aruande alusel tõendatuks, et Aster Metal OÜ on püsivalt maksejõuetu (PankrS § 1 lg 2 ja 3). Võlgniku maksejõuetus on püsiva iseloomuga, sest võlgniku vara (ajutise halduri hinnangul 74 460 eurot) arvelt ei ole võimalik rahuldada võlausaldajate nõudeid, mida on teadaolevalt vähemalt 1 062 515 euro ulatuses. Kohtule ei ole ka muudest andmetest teada, et võlgniku vara koosseisu kuuluksid asjad või õigused, mille arvel saaks rahuldada kõiki võlausaldajate nõudeid. Maksejõuetust eeldatakse, kui pankrotiavalduse on esitanud juriidilisest isikust võlgnik (PankrS § 31 lg 4).
2. Kohus kuulutab välja Aster Metal OÜ pankroti.
3. Kohus nimetab võlgniku pankrotihalduriks tema nõusolekul Kalev Mägi.
4. PankrS § 31 lg 6 alusel kohus määrab määruse resolutsioonis võlausaldajate esimese üldkoosoleku aja ja koha.

Võlausaldajad on kohustatud hiljemalt kahe kuu jooksul pankrotiteate väljaandes Ametlikud Teadaanded ilmumise päevast arvates teatama haldurile kõigist oma enne pankroti väljakuulutamist tekkinud nõuetest võlgniku vastu, sõltumata nõude tekkimise alusest ja nõude täitmise tähtpäevast. Tähtaegselt esitamata, kuid tunnustatud nõuded rahuldatakse viimases järgus (PankrS § 153 lg 1 p 3).

1. Kohus avaldab pankrotiteate väljaandes Ametlikud Teadaanded (PankrS § 33 lg 1). Pankrotimäärus on kehtiv ja kuulub täitmisele alates selle avalikult teatavaks tegemisest (PankrS § 41).
2. PankrS § 150 kohaselt on pankrotimenetluse kulud muu hulgas ajutise halduri tasu ning ajutise halduri tehtud vajalikud kulutused oma ülesannete täitmiseks. PankrS § 23 lg 1, 2 ja 3 kohaselt on ajutisel halduril õigus saada oma ülesannete täitmise eest tasu, mille suuruse määrab kohus, samuti nõuda oma ülesannete täitmiseks tehtud vajalike kulutuste hüvitamist, mida tasu ei kata. Tasu suuruse määramisel arvestab kohus ajutise halduri ülesannete mahtu ja keerukust ning ajutise halduri kutseoskusi. Kohus kontrollib ajutise halduri ülesannete täitmiseks tehtud kulutuste põhjendatust ja kinnitab vajalike ning põhjendatud kulutuste suuruse. Tasu suuruse arvutamise aluseks on ülesannete täitmisele kuluv aeg. Ajutise halduri tasu katab ka halduri tegevusega seotud üldised kulud, sealhulgas kulud büroo pidamisele, sidekulud ja riigisisesed reisikulud. Ajutine haldur esitab kohtule tööaja arvestuse andmed ja koos PankrS § 22 lõikes 5 nimetatud aruandega taotluse nende kulutuste hüvitamiseks, mida ajutise halduri tasu ei kata. Kulutuste hüvitamise taotluses märgib haldur kulutuse suuruse, tekkimise põhjuse või aluse ja tekkimise aja. Ajutise halduri tunnitasu ülemmäär on summa, mis vastab ühele viiendikule töölepingu seaduse § 29 lõike 5 alusel kehtestatud kuupalga ühekordsest alammäärast. Ajutise halduri tasule maksude lisamisel lähtutakse käesoleva seaduse § 65 lõikes 11 sätestatust. Lõike 6 kohaselt võib kohus ajutise halduri tasu ja hüvitatavate kulutuste tasumise määrata büroole, mille kaudu ajutine haldur tegutseb. PankrS § 150 lg 1 ja 2 kohaselt kui pankrotiavaldus rahuldatakse, tasutakse ajutise halduri tasu pankrotivarast.
3. Ajutine pankrotihaldur palub määrata ajutise halduri töötasuks 1 500 eurot (lisandub käibemaks). Ajutise halduri aruande kohaselt on ta kulutanud oma ülesannete täitmiseks 12,5 tundi, sh võlgniku vara ja võlgade ning majandustegevuse kohta andmete saamiseks, järelpärimiste koostamine ja väljasaatmine, Pankrotiavaldusega ja avalikult kätte saadavate dokumentide jt võlgnikuga seonduvate dokumentidega tutvumine, võlgniku võlgade, varade ja maksejõuetuse põhjuste selgitamise eesmärgil. Päringu vastuste analüüs, Võlgniku vara ülevaatamine Kaave tee 24 Siimusti, Jõgevamaa ja ajutise halduri aruande koostamine.
4. Kohus leiab, et arvestades ajutise halduri ülesannete mahtu ja keerukust, halduri kutseoskusi, on nimetatud ajakulud põhjendatud. Halduri tasuarvutusest nähtuvalt on ajutine haldur pidanud tutvuma pankrotivaraks oleva kinnisvaraga ning suure hulga kinnisvara puudutavate dokumentidega jm. Halduri poolt esile toodud toimingud on kohtu hinnangul olnud antud asjaoludel põhjendatud ja vajalikud. Ajutisel halduril lasub seadusest ja kohtumäärusest tulenev kohustus välja selgitada kõik asjas tähendust omavad asjaolud ning võlgniku vara puudutavad küsimused. Haldur ei saa seda ülesannet täita dokumente ja vara üksikasjalikult uurimata. Ajutise halduri tunnitasu (120 eurot) ei ületa PankrS§ 23 lg 3 kohast tunnitasu ülemmäära (1/5 kuupalga alammäärast).
5. Ajutisele pankrothaldurile kuulub seega välja maksmisele tasu 1 500 eurot, millele lisandub käibemaks summas 330 eurot, kokku 1 830 eurot. Kohus määrab ajutise halduri tasu ja hüvitatavate kulutuste tasumise resolutsioonis näidatud büroole, mille kaudu ajutine haldur tegutseb (PankrS § 23 lg 6). Kuivõrd büroo on käibemaksukohustuslane, siis lisandub halduri tasule käibemaks (PankrS § 23 lg 3, 65 lg 11).

PankrS § 35 lg 1 p 1 kohaselt moodustub pankroti väljakuulutamisega võlgniku varast pankrotivara. PankrS § 150 lg 2 kohaselt tasutakse pankrotimenetluse kulud, s.h ajutise pankrotihalduri tasu, pankrotivarast. Ajutise pankrotihalduri tasu kuulub rahuldamisele pankrotivara arvelt.

*/allkirjastatud digitaalselt/*

Priit Lember

kohtunik